## Naputak za izdavanje radnih dozvola strancima

### NN 82/1996 (4.10.1996.), Naputak za izdavanje radnih dozvola strancima

# MINISTARSTVO RADA I SOCIJALNE SKRBI

Na temelju članka 22. Zakona o zapošljavanju stranaca ("Narodne
novine", broj 19/92, 33/92, 89/92, 26/93 i 52/94) i članka 17. Zakona
o sustavu državne uprave ("Narodne novine", broj 75/93), ministar
rada i socijalne skrbi donosi

## **NAPUTAK**

### **ZA IZDAVANJE RADNIH DOZVOLA STRANCIMA**

1. Ovim naputkom utvrđuje se način za podnošenje zahtjeva radi dobivanja
radne dozvole za rad stranaca na području Republike Hrvatske, te propisuju
obrasci za podnošenje zahtjeva.

2. Radne dozvole strancima za rad u Republici Hrvatskoj na temelju članka
2. Zakona o zapošljavanju stranaca ("Narodne novine", broj 19/92,
33/92, 89/92, 26/93 i 52/94 - u daljnjem tekstu: Zakon), izdaje Hrvatski
zavod za zapošljavanje - Središnja služba Zagreb, a na temelju podnijetog
zahtjeva poslodavca ili stranca.

Zahtjev se podnosi Hrvatskom zavodu za zapošljavanje - Središnja služba
Zagreb putem nadležne područne službe Hrvatskog zavoda za zapošljavanje.

Poslodavac podnosi zahtjev za izdavanje radne dozvole za rad stranca
nadležnoj područnoj službi Hrvatskog zavoda za zapošljavanje prema mjestu
svog sjedišta.

Stranac koji ima odobreno trajno nastanjenje podnosi zahtjev za izdavanje
osobne radne dozvole nadležnoj područnoj službi Hrvatskog zavoda za zapošljavanje
prema mjestu svog prebivališta.

Stranac kojem je izdana poslovna viza podnosi zahtjev za izdavanje osobne
radne dozvole nadležnoj područnoj službi Hrvatskog zavoda za zapošljavanje
prema mjestu sjedišta poslodavca odnosno mjestu svog boravka.

3. Zahtjev za izdavanje radne dozvole za rad strancu koji ima odobren
produženi boravak u Republici Hrvatskoj na temelju članka 7. Zakona, podnosi
poslodavac na Obrascu S-1.

4. Stranac koji ima odobreno trajno nastajanjenje u Republici Hrvatskoj
podnosi zahtjev na temelju članka 6. Zakona za izdavanje osobne radne dozvole
na Obrascu S-1. U tom slučaju ne popunjavaju se podaci o poslodavcu.

5. Stranac kojem je izdana poslovna viza podnosi zahtjev za izdavanje
osobne radne dozvole.

Uz zahtjev stranac mora Obrascu S-1 priložiti dokaze iz kojih je vidljivo
da će na području Republike Hrvatske obavljati djelatnosti predviđene u
članku 9. Zakona.

6. Na temelju stavka 3. članka 1. Zakona ne smatraju se strancima Hrvati
sa stranim državljanstvom ili bez državljanstva, ako kod podnošenja zahtjeva
za izdavanje radne knjižice, izjave da su hrvatske nacionalnosti i to dokažu
ispravama koje su pretpostavke i uvjet za stjecanje hrvatskog državljanstva.

U radnoj knjižici na stranici 31 "Bilješke" upisat će se isprava
kojom se dokazuje da se ta osoba ne smatra strancem u smislu stavka 3.
članka 1. Zakona.

7. Strancu koji ima status izbjeglice u skladu s posebnim propisima
na temelju članka 10. Zakona, Hrvatski zavod za zapošljavanje izdat će
osobnu radnu dozvolu i upisati ga u evidenciju tražitelja zaposlenja pri
Hrvatskom zavodu za zapošljavanje kod područne službe nadležne prema mjestu
boravka izbjeglice.

8. Poslodavac podnosi zahtjev za izdavanje radne dozvole na Obrascu
S-1 i za stranca s kojim ne sklapa ugovor o radu.

9. Poslodavac podnosi zahtjev za izdavanje radne dozvole za sezonsko
zapošljavanje stranaca, temeljem članka 16. Zakona, na Obrascu S-1.

10. Poslodavci su dužni obavještavati Hrvatski zavod za zapošljavanje
o svakom zasnivanju radnog odnosa sa strancem na Obrascu S-2 (Prijava o
zaposlenju stranca).

11. Poslodavci su dužni obavještavati Hrvatski zavod za zapošljavanje
o svakom prestanku radnog odnosa sa strancem na Obrascu S-3 (Prijava o
prestanku rada stranca).

12. Obrasci S-1, S-2, S-3 s odgovarajućim sadržajem tiskani su uz ovaj
naputak i čine njegov sastavni dio.

13. Na dan primjene ovog Naputka prestaje važiti Uputa za izdavanje
radnih dozvola strancima ("Narodne novine", br. 26/92).

14. Ovaj naputak stupa na snagu danom objave u "Narodnim novinama".

Klasa: 100-04/96-01/58
Ubroj: 524-03/1-96-1
Zagreb, 30. rujna 1996.

Ministar
**Joso Škara,** v. r.

![](dodaci/1996/1445-01.gif)

**OBRAZLOŽENJE NAPUTKA UZ OBRAZAC S-1**

**za izdavanje radnih dozvola strancima**

1. Radne dozvole strancima za rad u Republici Hrvatskoj na temelju članka
2. Zakona o zapošljavanju stranaca ("Narodne novine", broj 19/92, 33/92,
89/92, 26/93 i 52/94 - u daljnjem tekstu: Zakon), izdaje Hrvatski zavod
za zapošljavanje - Središnja služba Zagreb, Radnička cesta 1, a na temelju
podnijetog zahtjeva obrtničke radnje poduzeća odnosno poslodavca (u daljnjem
tekstu: poslodavac) ili stranca.

Zahtjev se podnosi Hrvatskom zavodu za zapošljavanje Središnja služba
Zagreb putem nadležne područne službe Hrvatskog zavoda za zapošljavanje.

Poslodavac podnosi zahtjev za izdavanje radne dozvole za rad stranca
nadležnoj područnoj službi Hrvatskog zavoda za zapošljavanje prema mjestu
sjedišta obrmičke radnje poduzeća odnosno poslodavca.

Stranac koji ima odobreno trajno nastanjenje podnosi zahtjev za izdavanje
osobne radne dozvole nadležnoj. područnoj službi Hrvatskog zavoda za zapošljavanje
prema mjestu prebivališta stranca.

2. Zahtjev za izdavanje radne dozvole za rad strancu koji ima odobren
produženi boravak u Republici Hrvatskoj na temelju članka 7. Zakona, podnosi
poslodavac na Obrascu S-1.

3. Stranac koji ima odobreno trajno nastanjenje u Republici

Hrvatskoj podnosi zahtjev na temelju članka 6. Zakona, na Obrascu S-1.
U tom slučaju ne .popunjavaju se podaci o poslodavcu.

4. Stranac kojem je izdana poslovna viza dužan je podnijeti zahtjev
za izdavanje osobne radne dozvole, na Obrascu S-1.

Uz zahtjev stranac mora priložiti dokaze iz kojih je vidljivo da će
na području Republike Hrvatske obavljati djelatnosti predvidene u članku
9. Zakona.

5. Na temelju stavka 3. članka 1. Zakona ne smatraju se strancima Hrvati
sa stranim državljanstvom ili bez državljanstva, ako izjave da su hrvatske
nacionalnosti i to dokažu ispravama koje su pretpostavke i uvjet za stjecanje
hrvatskog državljanstva.

6. Strancu koji ima status izbjeglice u skladu s posebnim propisima
na temelju članka 10. Zakona, Hrvatski zavod za zapošljavanje izdat će
osobnu radnu dozvolu i upisati ga u evidenciju tražitelja zaposlenja pri
Hrvatskom zavodu za zapošljavanje kod područne službe prema mjestu boravka
izbjeglice.

7. Poslodavac podnosi zahtjev za izdavanje radne dozvole za stranca
s kojim zaključuje ugovor o obavljanju privremenih poslova u skladu s člankom
15. Zakona, na Obrascu S-1.

8. Poslodavac podnosi zahtjev za izdavanje radne dozvole za sezonsko
zapošljavanje stranaca, temeljem članka 16. Zakona, na Obrascu S-1.

Poslodavac je dužan podnijeti zahtjev pojedinačno za svakog zaposlenog
stranca koji nema boravak u Republici Hrvatskoj (dnevna radna migracija),
na Obrascu S-1.

![](dodaci/1996/1445-02.gif)
![](dodaci/1996/1445-03.gif)

Naputak, NN 82/1996-1445